የሕብረቱ የመሪዎች ጉባዔ በወጣቶች ህገ-ወጥ ስደት ላይ በትኩረት ይመክራል
የአፍሪካ ሕብረት 29ኛው የመሪዎች ጉባዔ በወጣቶች ህገ-ወጥ ስደትና በአህጉሪቱ ሠላምና ፀጥታ ዙሪያ በትኩረት እንደሚመክር ሕብረቱ ገለጸ።የሕብረቱ ተጠባባቂ ዋና ፀሐፊ ሙራድ ቤንዲያ ትናንት ለጋዜጠኞች በሰጡት መግለጫ የአህጉሪቱ መሪዎች በተለያዩ ርዕሰ ጉዳዮች የሚመክሩ መሆኑን ገልጸዋል፡፡የወጣቶች ስደት፣ የአህጉሪቷ ሠላምና ፀጥታ እንዲሁም አጀንዳ 2063 የውይይቱ ዋና አጀንዳዎች ናቸው ብለዋል። የአፍሪካ የሕብረት፣ በዋናነት በየአገሮቹ ያሉ ወጣቶችን ተጠቃሚ የሚያደርጉ አዳዲስ አሰራሮችና ፖሊሲዎችን እንደሚቀረጽም ገልጸዋል።እስካሁን በአሕጉሪቱ ያሉ ወጣቶችን ተጠቃሚ ለማድረግ ከዚህ በፊት የተያዘው ዕቅድ በምን ደረጃ ላይ እንደሚገኝና አገሮቹ በዚህ ላይ ልምዳቸውን እንደሚያቀርቡም ይጠበቃል።የየአገራቱ መሪዎች ወጣቶችን በማደራጀትና የሥራ ዕድል በመፍጠር ለስደት ሰለባ እንዳይሆኑ ከመግባባት ላይ ይደርሳሉ ተብሎም ይጠበቃል።ሌላኛው የአፍሪካውያን ፈተና የሆነው የአህጉሪቱ የሠላምና ፀጥታ ጉዳይም ትኩረት ይሰጠዋል ብለዋል።የአሸባሪዎች ሁኔታ የወቅቱ የስብሰባ መወያያ አጀንዳ እንደሚሆን ነው የገለጹት።መቀመጫውን ሶማሊያ አድርጎ ሽብር በማድረስ ከሚታወቀው አል-ሸባብ ጀምሮ እስከ ናይጄሪያው ቦኮ-ሐራም፣ የሊቢያው አይ ኤስ እና ሌሎችም አሸባሪ ቡድኖች መናኸሪያቸውን አፍሪካ አድርገዋል።  በቅርብ ጊዜያት ሶማሊያ፣ ደቡብ ሱዳንና ኬንያ የሽብር ጥቃት ሰለባዎች እንደነበሩም ይታወሳል።የአህጉሪቱ በጀት፣ ጤና፣ መሠረተ ልማት፣ ቱሪዝም፣ ማኅበራዊ ልማቶች፣ ሙስና የጉባዔው ሌሎች መወያያ አጀንዳዎች መሆናቸውን ከሕብረቱ የተገኘው መረጃ ያመለክታል። ዛሬ የሚኒስትሮች ጉባዔ የሚካሄድ ሲሆን በመጪው ሰኞና ማክሰኞ የመሪዎች ጉባዔን በማካሄድ ይጠናቀቃል።ጉባኤው በተለይም ሶማሊያ ከአል-ሸባብ ጥቃት ነፃ ስለምትወጣበት ጉዳይ ልዩ ትኩረት ሰጥቶ እንደሚነጋገር ከአፍሪካ ሕብረት የተገኘው መረጃ ያመለክታል።ባለፈው ማክሰኞ በተጀመረው ጉባኤ የየአገሮቹ ቋሚ መልዕክተኞች በተለያዩ ርዕሰ ጉዳዮች የመከሩ ሲሆን እስከ ሐምሌ 4 ቀን 2009 ዓ.ም ይቀጥላል-(ኢዜአ)። 